Tallinki laev Star alustab neljapäevast ajutiselt sõite Eesti ja Saksamaa vahel, tagamaks kaupade liikumise Eesti ja Lääne-Euroopa vahel. Laev mahutab lisaks veokitele ka kümme sõiduautot.

Esialgsete plaanide järgi hakkab laev opereerima Paldiski ja Sassnitzi sadama vahel. Transporditeenust tellib Tallinkilt majandus- ja kommunikatsiooniministeerium.

Star väljub esimesele reisile Saksamaale Tallinna Vanasadamast neljapäeval kell 18.00. Pärast esimest reisi Saksamaale saabub Star Paldiski sadamasse ning hakkab edaspidi väljuma ja saabuma Paldiski sadamast

Paldiski-Sassnitzi liini täpsem graafik selgub lähiajal, kuid esialgsete plaanide kohaselt väljub Star Paldiskist üle päeva kell 20.00 õhtul ning Sassnitzist üle päeva kell 19.00. Reis Paldiski ja Sassnitzi vahel kestab orienteeruvalt 20 tundi.

Laev mahutab ligikaudu 100 veokit ning 10 sõiduautot. Jalgsi reisijaid laeva pardale ei lubata. Laeva lasti komplekteerimisel on prioriteediks toidukaubad ning ravimid.

Kõik laeval viibivad reisijad majutatakse kajutitesse.

Broneeringuid Starile saab teha läbi Tallink Cargo kõnekeskuse.